สินเชื่อบุคคลล็อบบี้ธปท.ผ่อนเกณฑ์อนุมัติปล่อยกู้
&#8220;ชมรมสินเชื่อบุคคล&#8221; ถก ธปท.ขอผ่อนเกณฑ์อนุมัติสินเชื่อให้สูงกว่า 5 เท่า
19 ส.ค. 2554

“ชมรมสินเชื่อบุคคล” ถก ธปท.ขอผ่อนเกณฑ์อนุมัติสินเชื่อให้สูงกว่า 5 เท่า
น.ส.สุดาพร จันทร์วัฒนากุล รองประธานเจ้าหน้าที่บริหาร สายงานธุรกิจสินเชื่อบุคคล บริษัท บัตรกรุงไทย ในฐานะประธานชมรมธุรกิจสินเชื่อบุคคล เปิดเผยว่า เมื่อเร็วๆ นี้ชมรมได้ร่วมประชุมกับผู้บริหารธนาคารแห่งประเทศไทย (ธปท.) เพื่อศึกษาความเป็นไปได้ในการลดอุปสรรคในการขอสินเชื่อบุคคล เช่น ขยายวงเงินกู้ให้สูงกว่าเพดาน 5 เท่าของเงินเดือน และการลดจำนวนรายการเดินบัญชี (Statement) ที่เป็นค่าใช้จ่ายของลูกค้าจาก 6 เดือน เหลือ 3 เดือน เพื่อให้ลูกค้าเข้าถึงแหล่งเงินทุนมากขึ้น
“ที่ผ่านมากฎเกณฑ์ในการของสินเชื่อบุคคลค่อนข้างซับซ้อน เป็นอุปสรรคในการเข้าถึงแหล่งเงินทุนของลูกค้า ชมรมจึงได้พูดคุยกับ ธปท.เพื่อขอผ่อนปรนเกณฑ์ บางอย่าง เช่น เรื่องเอกสารและวงเงินเพื่อนำหนี้นอกระบบกลับคืนสู่ระบบ” น.ส.สุดาพร กล่าว
น.ส.สุดาพร ประเมินว่า การแข่งขันของสินเชื่อบุคคลปีนี้จะรุนแรงขึ้น โดยคาดว่ามูลค่าจะเพิ่มขึ้นเป็น 2.5 แสนล้านบาท จาก 1.9 แสนล้านบาท ใน 2-3 ปี